CELEX: 
Language: el
Date: 2018-06-06 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος III της απόφασης αριθ. 466/2014/EE του Ευρωπαϊκού Κοινοβουλίου και του Συμβουλίου, με την οποία χορηγείται εγγύηση της EE στην Ευρωπαϊκή Τράπεζα Επενδύσεων για την κάλυψη ζημιών από χρηματοδοτικές δραστηριότητες που υποστηρίζουν επενδυτικά έργα εκτός της Ένωσης, όσον αφορά το Ιράν

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η σύναψη και η εφαρμογή του κοινού ολοκληρωμένου σχεδίου δράσης (ΚΟΣΔ) σχετικά με το πυρηνικό πρόγραμμα του Ιράν άνοιξε τον δρόμο για την ανανέωση των σχέσεων ΕΕ-Ιράν. Αυτή η συνεργασία μεταξύ της ΕΕ και του Ιράν πραγματοποιείται με βάση την πλήρη και συνεχιζόμενη εφαρμογή του ΚΟΣΔ (που συνήφθη στις 14 Ιουλίου 2015) από το Ιράν και τα άλλα μέρη (την Ευρωπαϊκή Ένωση, τη Γαλλία, τη Γερμανία, το Ηνωμένο Βασίλειο, τις Ηνωμένες Πολιτείες, τη Ρωσία και την Κίνα). Ο Διεθνής Οργανισμός Ατομικής Ενέργειας (ΔΟΑΕ) επαληθεύει σε τακτά χρονικά διαστήματα την συμμόρφωση του Ιράν με το ΚΟΣΔ και έχει εκδώσει 10 εκθέσεις (τελευταία έκθεση στις 22 Φεβρουαρίου 2018) που επιβεβαιώνουν τη συμμόρφωση του Ιράν με τις δεσμεύσεις του στον τομέα των πυρηνικών.
            
            
               Στις 14 Νοεμβρίου 2016, το Συμβούλιο Εξωτερικών Υποθέσεων είχε ήδη χαιρετίσει «την προοπτική επέκτασης της εντολής δανεισμού τρίτης χώρας της Ευρωπαϊκής Τράπεζας Επενδύσεων (ΕΤΕπ) στο Ιράν.»
            
            
               Η πρόταση της Επιτροπής της 14ης Σεπτεμβρίου 2016 πρότεινε τροποποιήσεις στην υφιστάμενη απόφαση για την εντολή εξωτερικού δανεισμού (ΕΕΔ) σε ορισμένους τομείς. Οι προτεινόμενες αλλαγές περιλάμβαναν την προσθήκη του Ιράν στον κατάλογο των δυνάμει επιλέξιμων χωρών. Η τροποποιημένη απόφαση για την ΕΕΔ εγκρίθηκε τελικά από το Ευρωπαϊκό Κοινοβούλιο και το Συμβούλιο τον Μάρτιο του 2018 και τέθηκε σε ισχύ τον Απρίλιο του 2018 (απόφαση (ΕΕ) 2018/412). Η ένταξη του Ιράν στον κατάλογο των δυνάμει επιλέξιμων χωρών εξουσιοδοτεί την Επιτροπή να εκδώσει κατ’ εξουσιοδότηση πράξη προκειμένου να καταστεί το Ιράν επιλέξιμο στο πλαίσιο της ΕΕΔ, με την προσθήκη του στον κατάλογο των επιλέξιμων χωρών.
            
            
               Παρά την απόφαση των Ηνωμένων Πολιτειών να αποσυρθούν από το ΚΟΣΔ, η ΕΕ θα εξακολουθήσει να επιδιώκει την διασφάλιση των πολιτικών και οικονομικών συμφερόντων της στο Ιράν, τα οποία βασίζονται στην πλήρη και αποτελεσματική εφαρμογή της συμφωνίας για τα πυρηνικά. 
            
            
               Μετά την ομόφωνη υποστήριξη των αρχηγών κρατών και κυβερνήσεων της ΕΕ κατά τη σύνοδο των ηγετών στη Σόφια το βράδυ της 16ης Μαΐου 2018 όσον αφορά τις προτάσεις του Προέδρου Γιούνκερ και της Ύπατης Εκπροσώπου/Αντιπροέδρου Φεντερίκα Μογκερίνι, στις 18 Μαΐου 2018 η Επιτροπή ξεκίνησε τη διαδικασία διαβούλευσης με εμπειρογνώμονες οι οποίοι ορίζονται από κάθε κράτος μέλος, ανοίγοντας το δρόμο για την υιοθέτηση της παρούσας κατ’ εξουσιοδότηση πράξης. Ανεξαρτήτως της περαιτέρω αξιολόγησης των επιχειρησιακών προαπαιτουμένων και των αποφάσεων των διοικητικών οργάνων της ΕΤΕπ και της προόδου που σημειώνει το Ιράν όσον αφορά τη συμμόρφωση με τα ισχύοντα πλαίσια για τη νομιμοποίηση εσόδων από παράνομες δραστηριότητες και την καταπολέμηση της χρηματοδότησης της τρομοκρατίας, η κατ’ εξουσιοδότηση πράξη, μόλις τεθεί σε ισχύ, θα καταστήσει την εγγύηση από τον προϋπολογισμό της ΕΕ διαθέσιμη για πιθανή χρηματοδότηση δραστηριοτήτων στο Ιράν στο πλαίσιο της εντολής εξωτερικού δανεισμού της ΕΤΕπ εάν και όταν τα διοικητικά όργανα της ΕΤΕπ αποφασίσουν να αναλάβουν σχετικές χρηματοδοτικές δραστηριότητες. Όλοι οι σχετικοί κανόνες και διαδικασίες θα εφαρμόζονται για την έγκριση των επιμέρους χρηματοπιστωτικών πράξεων και σχεδίων. Η παρούσα απόφαση δεν συνιστά δέσμευση της ΕΤΕπ για στήριξη έργων στο Ιράν, καθώς τούτο εξακολουθεί να υπάγεται στην αρμοδιότητα των διευθυντικών οργάνων της ΕΤΕπ. 
            
            
               2.ΑΞΙΟΛΟΓΗΣΗ ΤΗΣ ΟΙΚΟΝΟΜΙΚΗΣ, ΚΟΙΝΩΝΙΚΗΣ, ΠΕΡΙΒΑΛΛΟΝΤΙΚΗΣ ΚΑΙ ΠΟΛΙΤΙΚΗΣ ΚΑΤΑΣΤΑΣΗΣ ΣΤΟ ΙΡΑΝ
            
            
               Πολιτικό πλαίσιο
            
            
               Οι σχέσεις ΕΕ-Ιράν βασίζονται στις ακόλουθες αρχές:
            
            
               ·Διασφάλιση και υποστήριξη της πλήρους εφαρμογής του ΚΟΣΔ με σκοπό την περαιτέρω βελτίωση και εμβάθυνση της διμερούς συνεργασίας.
            
            
               ·Ανάπτυξη σχέσεων συνεργασίας σε τομείς αμοιβαίου ενδιαφέροντος προς όφελος της οικονομικής ανάπτυξης, του σεβασμού των ανθρωπίνων δικαιωμάτων, της ευμάρειας και της ευημερίας του λαού του Ιράν και της ΕΕ. Εδώ περιλαμβάνεται η συνεργασία για την ενέργεια, το περιβάλλον, τη μετανάστευση, τα ναρκωτικά, την ανθρωπιστική βοήθεια, τις μεταφορές, την πολιτική προστασία, την επιστήμη, την εκπαίδευση και τον πολιτισμό.
            
            
               ·Προώθηση, σε περιφερειακό επίπεδο, της ειρήνης, της ασφάλειας και της σταθερότητας, καθώς και της ειρηνικής επίλυσης των περιφερειακών συγκρούσεων μέσω του διαλόγου και της συνεργασίας.
            
            
               Η Ύπατη Εκπρόσωπος της ΕΕ/Αντιπρόεδρος της Επιτροπής Φεντερίκα Μογκερίνι επισκέφθηκε το Ιράν στις 16 Απριλίου 2016 μαζί με επτά άλλους Επιτρόπους και εξέδωσε κοινή δήλωση με τον Υπουργό Εξωτερικών του Ιράν, Mohammad Javad Zarif, δρομολογώντας τη σταδιακή συνεργασία ΕΕ-Ιράν σε διάφορους τομείς και κλάδους. Η συνεργασία επί του παρόντος καλύπτει διάφορους τομείς, από τις οικονομικές, εμπορικές και επενδυτικές διαπραγματεύσεις, ως την εκπαιδευτική και επιστημονική συνεργασία, τις ανταλλαγές εμπειρογνωμόνων για το περιβάλλον και την κλιματική αλλαγή και τις συζητήσεις σχετικά με ανθρωπιστικά ζητήματα και ζητήματα ανθρωπίνων δικαιωμάτων. Προς το παρόν, η κοινή δήλωση αποτελεί τη βάση για το πρόγραμμα διμερούς συνεργασίας και εγκρίθηκε από το Συμβούλιο Εξωτερικών Υποθέσεων στις 14 Νοεμβρίου 2016.
            
            
               Από τότε που εξελέγη για πρώτη φορά το 2013, ο Πρόεδρος Rouhani κατάφερε να δρομολογήσει τις οικονομικές μεταρρυθμίσεις και να θεσπίσει νέες δημοσιονομικές πολιτικές. Οι μεταρρυθμίσεις αυτές βρίσκονται σήμερα υπό πίεση, εν μέρει λόγω της πρόσφατης απόφασης των Ηνωμένων Πολιτειών να αποσυρθούν από το ΚΟΣΔ.  Γενικότερα, η ιρανική κυβέρνηση έχει πλήρως τηρήσει τις δεσμεύσεις του στον τομέα των πυρηνικών που είχε αναλάβει βάσει του ΚΟΣΔ, αλλά έχει εκφράσει σαφώς την επιθυμία του να διατηρήσουν τη συμφωνία τα υπόλοιπα μέρη της ΚΟΣΔ κατά τρόπο σύμφωνο με τις θεμιτές οικονομικές προσδοκίες του. Η ΕΕ θα επιδιώξει να βρει τρόπους για την προστασία θεμιτών οικονομικών συμφερόντων και την αύξηση του οικονομικού οφέλους για τον ιρανικό λαό.  
            
            
               Η κατάσταση των ανθρωπίνων δικαιωμάτων και της δημοκρατίας στο Ιράν εξακολουθεί να εμπνέει ανησυχία στην ΕΕ, ιδίως όσον αφορά τη χρήση της θανατικής ποινής, τα δικαιώματα των θρησκευτικών και εθνοτικών μειονοτήτων, καθώς και τα δικαιώματα των γυναικών και των κοριτσιών. Το Ιράν έχει θέσει υπό κράτηση ορισμένους Ευρωπαίους με διπλή υπηκοότητα και αρνείται την προξενική πρόσβαση, καθώς δεν αναγνωρίζει τη διπλή ιθαγένεια.  Η ΕΕ και το Ιράν πραγματοποιούν τακτικές συζητήσεις για τα ανθρώπινα δικαιώματα στο πλαίσιο του διαλόγου υψηλού επιπέδου που διεξάγεται δύο φορές ανά έτος. Η ΕΕ στηρίζει επίσης το ετήσιο ψήφισμα της Γενικής Συνέλευσης των Ηνωμένων Εθνών σχετικά με την κατάσταση των ανθρωπίνων δικαιωμάτων στο Ιράν. Το Ιράν συμμετέχει επίσης στην καθολική περιοδική εξέταση της κατάστασης των ανθρωπίνων δικαιωμάτων.
            
            
               Εν κατακλείδι, ενώ το ΚΟΣΔ είναι υπό έντονη πίεση, η ΕΕ είναι αποφασισμένη να συνεχίσει να τηρεί τη συμφωνία, εφόσον συνεχίζει και το Ιράν. Η μετριοπαθής κυβέρνηση του Προέδρου Rouhani και οι οικονομικές πολιτικές του πρέπει να υποστηριχθούν και θα μπορούσαν να οδηγήσουν σε ένα πιο σταθερό και προβλέψιμο Ιράν, και σε περιφερειακό πλαίσιο. Η συνεργασία ΕΕ-Ιράν στον οικονομικό τομέα είναι προς το αμοιβαίο συμφέρον. Η ΕΕ ήταν ο πρώτος εμπορικός εταίρος του Ιράν πριν από την επιβολή κυρώσεων.
            
            
               Οικονομική και κοινωνική αξιολόγηση
            
            
               Ιστορικό και οικονομικές επιδόσεις πριν από το 2016
            
         
         
            
               Το Ιράν είναι η δεύτερη μεγαλύτερη οικονομία της Μέσης Ανατολής μετά τη Σαουδική Αραβία και η δεύτερη πιο πυκνοκατοικημένη χώρα της περιοχής μετά την Αίγυπτο, με εκτιμώμενο ακαθάριστο εγχώριο προϊόν (ΑΕΠ) περίπου 406 δισεκατομμύρια USD και πληθυσμό 80 εκατομμύρια το 2017. Είναι χώρα άνω μέσου εισοδήματος στην κατάταξη της Παγκόσμιας Τράπεζας με ακαθάριστο εθνικό εισόδημα (ΑΕΕ) ανά κάτοικο που φθάνει τα 5 470 USD (μέθοδος Atlas) το 2016. Το Ιράν κατέχει τη δεύτερη θέση στον κόσμο όσον αφορά τα αποθέματα φυσικού αερίου και την τέταρτη σε αποδεδειγμένα αποθέματα αργού πετρελαίου και είναι μέλος του Οργανισμού Πετρελαιοεξαγωγικών Κρατών (ΟΠΕΚ). 
            
            
               Από το 2000 περίπου, το Ιράν άρχισε να ανοίγει την οικονομία του προς τον υπόλοιπο κόσμο μέσω της ελευθέρωσης του εμπορίου, της εξάλειψης των περιορισμών στο συνάλλαγμα και της προσέλκυσης άμεσων ξένων επενδύσεων (ΑΞΕ). Το Ιράν απέκτησε καθεστώς παρατηρητή στον Παγκόσμιο Οργανισμό Εμπορίου (ΠΟΕ) και εξακολουθεί να έχει ως στόχο να γίνει μέλος. Η αύξηση των εσόδων από τις εξαγωγές βελτίωσε την εξωτερική θέση του και οδήγησε σε μεγάλη συσσώρευση συναλλαγματικών αποθεμάτων του εξωτερικού και του χαμηλού δείκτη χρέους προς το ΑΕΠ. Η αύξηση του ΑΕΠ επιταχύνθηκε σε περίπου 6 % ετησίως κατά την πρώτη δεκαετία του 2000, και το κατά κεφαλήν ΑΕΕ έφθασε τα 7 700 USD το 2011. Σύμφωνα με την Παγκόσμια Τράπεζα, το επίπεδο της φτώχειας μειώθηκε από 15 % σε 9 % μεταξύ 2009 και 2013, εν μέρει λόγω ενός μεγάλου προγράμματος μεταφοράς μετρητών, αλλά δεν υπάρχει επίσημο όριο φτώχειας ούτε διαθέσιμα δεδομένα. Το Ιράν βρίσκεται στην 69η θέση του Δείκτη Ανθρώπινης Ανάπτυξης των Ηνωμένων Εθνών. 
            
            
               Οι επεκτατικές, πολιτικές συμπεριλαμβανομένων των δαπανηρών προγραμμάτων κοινωνικής πρόνοιας και στέγασης μεταξύ των ετών 2006 και 2014 προκάλεσαν μεγάλο δημοσιονομικό έλλειμμα που χρηματοδοτήθηκε μέσω του δανεισμού από την κεντρική τράπεζα και το κράτος προς τις τράπεζες. Οι εν λόγω πολιτικές ήταν ένας από τους παράγοντες που οδήγησαν σε διαρκείς στρεβλώσεις στον χρηματοπιστωτικό τομέα και σε υψηλό ποσοστό μη εξυπηρετούμενων τραπεζικών δανείων, χαμηλή ρευστότητα, υψηλά επιτόκια και λίγες πιστώσεις για ιδιωτικές επενδύσεις. Με την αυστηροποίηση των κυρώσεων το 2012, οι εξαγωγές πετρελαίου μειώθηκαν κατά το ήμισυ, και η μείωση των δημόσιων εσόδων από το πετρέλαιο επιδείνωσε τις ήδη σοβαρές υφιστάμενες οικονομικές στρεβλώσεις. 
            
            
               Τα ποσοστά πληθωρισμού κυμάνθηκαν μεταξύ 10 % και 25 % για τα περισσότερα από τα 30 τελευταία έτη και κορυφώθηκαν σε άνω του 40 % το 2013, με σημαντική υποτίμηση του ριάλ. Ενώ το ΑΕΠ συρρικνώθηκε κατά 6 % το 2012 (-1,7 % το 2013), το πραγματικό κατά κεφαλήν ΑΕΠ μειώθηκε σε 5 400 USD σε όρους ισοτιμίας αγοραστικής δύναμης από το 2014. Η επιστροφή σε οικονομικές πολιτικές περισσότερο προσανατολισμένες στη σταθερότητα στο πλαίσιο της νέας προεδρίας το 2014 επέτρεψε στην κεντρική τράπεζα να μειώσει το ποσοστό του πληθωρισμού και να επιβραδύνει την υποτίμηση του νομίσματος, αλλά το ποσοστό ανεργίας αυξήθηκε από 10,6 % το 2014 σε 11,7 % το 2015.
            
            
               Οι διαπραγματεύσεις για μια συμφωνία εμπορίου και συνεργασίας (ΣΕΣ) μεταξύ της ΕΕ και του Ιράν έχουν ανασταλεί από τον Αύγουστο του 2005, όταν το Ιράν άρχισε να εντείνει τις πυρηνικές του δραστηριότητες. Η Ευρωπαϊκή Επιτροπή επέβαλε περιορισμούς στο εμπόριο το 2007. Οι κυρώσεις αυτές επεκτάθηκαν το 2010 και ενισχύθηκαν περαιτέρω το 2012 με πιο σημαντικούς περιορισμούς σε όλες τις χρηματοπιστωτικές συναλλαγές και την εμπορία πετρελαιοειδών και τις συναφείς επενδύσεις. Η Παγκόσμια Τράπεζα τερμάτισε τη χρηματοδότησή της προς το Ιράν το 2005, και επί του παρόντος δεν έχει καμία στρατηγική για την ενίσχυση της χώρας (Country Assistance Strategy - CAS) για το Ιράν. Ο Διεθνής Οργανισμού Χρηματοδότησης (ΔΟΧ) έκλεισε τις προγενέστερες επενδύσεις έως το 2005, αλλά το Διεθνές Νομισματικό Ταμείο διενεργεί ετήσιες επανεξετάσεις δυνάμει του άρθρου IV.
            
            
               Οικονομικές επιδόσεις από το 2016
            
            
               Τα κυριότερα βραχυπρόθεσμα οικονομικά οφέλη από το κοινό ολοκληρωμένο σχέδιο δράσης (ΚΟΣΔ) και την άρση των κυρώσεων της ΕΕ από τις 16 Ιανουαρίου 2016 για το Ιράν ήταν η επανασύνδεση του χρηματοπιστωτικού συστήματος (ιδίως με το SWIFT), η πρόσβαση σε δεσμευμένα περιουσιακά στοιχεία και σε τεχνολογία, η αύξηση του όγκου των συναλλαγών (εξαγωγές πετρελαίου και μείωση του κόστους των μεταφορών) και οι ξένες επενδύσεις. Οι εναπομένουσες κυρώσεις που συνδέονται με το δολάριο ΗΠΑ και οι ανησυχίες των διεθνών τραπεζών σχετικά με πιθανές αρνητικές επιπτώσεις στις σχέσεις με τις αμερικανικές τράπεζες παρεμπόδισαν τη σύναψη πολλών επιχειρηματικών συμφωνιών στο πλαίσιο του ΚΟΣΔ, ακόμη και υπό την κυβέρνηση Obama. 
            
            
               Η αύξηση του πραγματικού ΑΕΠ αυξήθηκε σημαντικά μετά την άρση των κυρώσεων, αλλά για να αυξηθεί η μεσοπρόθεσμη ανάπτυξη θα απαιτηθούν μεγάλες μεταρρυθμίσεις. Η εξαιρετική αύξηση της παραγωγής και των εξαγωγών πετρελαίου ώθησε την αύξηση του πραγματικού ΑΕΠ σε 12,5 % το 2016 αλλά για το 2017/18 (το ιρανικό έτος αρχίζει στις 20 Μαρτίου), η ανάπτυξη εκτιμάται ότι επιβραδύνθηκε στο 4,3 %, καθώς οι περαιτέρω αυξήσεις της παραγωγής πετρελαίου είναι περιορισμένες. Το 2017/18, η ανάκαμψη διευρύνθηκε στον  μη πετρελαϊκό τομέα, βοηθούμενη από υποστηρικτικές δημοσιονομικές και νομισματικές πολιτικές και την ανάκαμψη των δραστηριοτήτων κατασκευών και υπηρεσιών. Η αύξηση του πραγματικού ΑΕΠ αναμένεται ότι θα μειωθεί περαιτέρω σε 4 % το 2018/19, καθώς η  παραγωγή πετρελαίου σταθεροποιείται σύμφωνα με το ανώτατο όριο του ΟΠΕΚ για το Ιράν. 
            
            
               Το δημοσιονομικό έλλειμμα διατηρήθηκε σε μέτριο επίπεδο, στο 2,3 % του ΑΕΠ μεταξύ του 2016 και του 2017 και αναμένεται να υποχωρήσει στο 1,4 % πάνω από 2018/19 (με την παραδοχή μη μεταβολής της τιμής του πετρελαίου). Η δημοσιονομική πολιτική αποσκοπεί στη σταδιακή εξυγίανση και τη μείωση της εξάρτησης από το πετρέλαιο των δημοσίων εσόδων από το σημερινό 33 % των τρεχουσών δαπανών στο 20 % έως το 2022, κυρίως με την αύξηση της είσπραξης του ΦΠΑ. Στις δημοσιονομικές προκλήσεις συγκαταλέγονται η αναποτελεσματική εκτέλεση του προϋπολογισμού και ο αναποτελεσματικός έλεγχος των δαπανών, καθώς και οι ανεπαρκείς δημοσιονομικοί κανόνες και διαδικασίες που δεν επιτρέπουν τη διαφανή και ολοκληρωμένη διαχείριση του προϋπολογισμού, πράγμα που συνεπάγεται ότι είναι πολύ πιθανό να μην αναφέρονται οι δημοσιονομικοί κίνδυνοι. 
            
            
               Οι δημοσιονομικές δαπάνες αναμένεται να αυξηθούν μεσοπρόθεσμα για να καλυφθούν οι αυξανόμενες πληρωμές τόκων λόγω του υψηλότερου δημόσιου χρέους και η ανακεφαλαιοποίηση των τραπεζών καθώς και οι υποχρεώσεις κοινωνικής ασφάλισης. Ο κίνδυνος περαιτέρω συσσώρευσης καθυστερούμενων οφειλών παραμένει υψηλός. 
            
            
               Το ποσοστό ανεργίας είναι πιθανό ότι θα παραμείνει πλησίον του 12 % μεσοπρόθεσμα. Η ανεργία είναι πολύ υψηλότερη για τους νέους και τις γυναίκες, και ο ρυθμός δημιουργίας θέσεων απασχόλησης υστερεί σε σχέση με τον ταχέως αυξανόμενο αριθμό των νεοεισερχομένων που εντάσσονται στην αγορά εργασίας. 
            
            
               Ο μέσος δείκτης του πληθωρισμού ήταν 9,9 % το 2017/18, βοηθούμενος από τη συγκράτηση των τιμών των τροφίμων και των σταθερών διοικητικά καθορισμένων τιμών. Ο πληθωρισμός αναμένεται να αυξηθεί σε 12 % το 2018/19 μετά από δευτερογενείς επιπτώσεις της υποτίμησης της συναλλαγματικής ισοτιμίας. Το ιρανικό ριάλ είναι εν μέρει προσδεδεμένο με το δολάριο ΗΠΑ (επίσημη ισοτιμία) και εν μέρει διακινείται ελεύθερα στην αγορά (νόμιμα). Από τα τέλη του 2017, το ιρανικό νόμισμα έχασε πάνω από το ένα τρίτο της αξίας του έναντι του δολαρίου ΗΠΑ και άλλων ξένων νομισμάτων. Οι περισσότεροι αναλυτές συμφωνούν με την ιρανική κεντρική τράπεζα ότι η επιταχυνόμενη υποτίμηση δεν αποτελεί συνέπεια των αδυναμιών των βασικών οικονομικών μεγεθών (σταθερό ποσοστό πληθωρισμού, πλεόνασμα του ισοζυγίου τρεχουσών συναλλαγών, επαρκή συναλλαγματικά διαθέσιμα). Η περιορισμένη πρόσβαση σε συναλλαγματικά διαθέσιμα εκτός της χώρας σε συνδυασμό με τις σημαντικές εκροές κεφαλαίων - ορισμένες από οποίες συνδέονται με τις πρώην κυρώσεις, ορισμένες προορίζονται για την αγορά περιουσιακών στοιχείων στο εξωτερικό, λόγω ανησυχιών όσον αφορά την ασφάλεια - έχουν επιδεινώσει τους εξωτερικούς κλυδωνισμούς. 
            
            
               Οι φόβοι σχετικά με την επαναφορά των κυρώσεων των ΗΠΑ και η έλλειψη εμπιστοσύνης στο τραπεζικό σύστημα της χώρας έχουν καταστεί ισχυρές κινητήριες δυνάμεις της υποτίμησης του νομίσματος. Ανταποκρινόμενη στην ελεύθερη πτώση του νομίσματος τον  Απρίλιο του 2018, η κυβέρνηση επέβαλε περιορισμούς στην κατοχή δολαρίων ΗΠΑ, απαγόρευσε τη διαπραγμάτευση συναλλάγματος εκτός αδειοδοτημένων ανταλλακτηρίων συναλλάγματος και επέτρεψε τη διαπραγμάτευση μόνο στη νέα ενιαία επίσημη ισοτιμία που καθορίστηκε σε 42 000 ριάλ (από 37 000). 
            
            
               Πρόοδος όσον αφορά τις μεταρρυθμίσεις του χρηματοπιστωτικού τομέα
            
            
               Η μεταρρύθμιση του τραπεζικού τομέα παραμένει μία από τις πλέον πιεστικές προκλήσεις. Οι συνέπειες των καθυστερούμενων οφειλών της κυβέρνησης, της έκθεσης στον στάσιμο τομέα των ακινήτων, των ανεξέλεγκτων κατακερματισμένων χρηματοπιστωτικών ιδρυμάτων και της κακής διαχείρισης των κινδύνων έχουν οδηγήσει σε ελλείψεις κεφαλαίου και υψηλά επιτόκια στον τραπεζικό τομέα, ο οποίος έχει καταστεί μείζον εμπόδιο για τις ιδιωτικές επενδύσεις. 
            
            
               Η κεντρική τράπεζα υπολογίζει ότι το κόστος της απαραίτητης ανακεφαλαιοποίησης, της αντιμετώπισης των μη εξυπηρετούμενων δανείων και της αναδιάρθρωσης του τομέα (συμπεριλαμβανομένων των μη τραπεζικών πιστωτικών ιδρυμάτων) ανέρχεται σε 30 % του ΑΕΠ. Το Σχέδιο Μεταρρύθμισης του Χρηματοπιστωτικού Τομέα της κεντρικής τράπεζας έχει ήδη οδηγήσει τις χρηματοπιστωτικές δραστηριότητες ενός αριθμού σημαντικών κληρικών οργανισμών υπό τον έλεγχο της κεντρικής τράπεζας, με την υποστήριξη του Συμβουλίου Ασφαλείας. Το σχέδιο νόμου περί τραπεζών, που βρίσκεται στο κοινοβούλιο από τα τέλη του 2017, καθορίζει σχέδια για τις τράπεζες που αντιμετωπίζουν δυσκολίες, επικαιροποιεί τη ρύθμιση του τραπεζικού τομέα, ανοίγει το δρόμο ώστε οι τράπεζες του Ιράν να εφαρμόσουν τα διεθνή πρότυπα χρηματοοικονομικής αναφοράς και διαχείρισης κινδύνων και χαλαρώνει τους όρους για την εγκατάσταση ξένων τραπεζών στο Ιράν. Οι μεταρρυθμίσεις αυτές συμβαδίζουν με τις μεταρρυθμίσεις που προτείνονται στο σχέδιο νόμου για την  Κεντρική Τράπεζα, που επίσης βρίσκεται ακόμη στο κοινοβούλιο, οι οποίες αποσκοπούν στην ενίσχυση των εποπτικών εξουσιών και της ανεξαρτησίας της κεντρικής τράπεζας και αναπροσανατολίζουν την εντολή της στη διατήρηση χαμηλού πληθωρισμού. Τα δύο αυτά νομοσχέδια θα βελτιώσουν τη διαφάνεια των αναφορών των εμπορικών τραπεζών και την εποπτεία τους, στοιχεία τα οποία είναι επίσης αναγκαία για τη βελτίωση του καθεστώτος που αφορά τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας (AML/CTF)).
            
            
               Γενικότερα, όσον αφορά την καταπολέμηση της νομιμοποίησης εσόδων από παράνομες δραστηριότητες και τις προσπάθειες για την καταπολέμηση της χρηματοδότησης της τρομοκρατίας, η Ειδική Ομάδα Χρηματοοικονομικής Δράσης (FATF) συμφώνησε με το Ιράν ένα σχέδιο δράσης για το οποίο το Ιράν βρίσκεται ακόμη στη διαδικασία της εφαρμογής. Μετά τη συμφωνία του Ιράν να εφαρμόσει το σχέδιο δράσης, η FATF ανέστειλε το αίτημα για αντίμετρα – το οποίο προηγουμένως ήταν σε ισχύ – μέχρι τον Ιούνιο του 2018. Η ιρανική βουλή (Majlis) επανεξετάζει επί του παρόντος ορισμένες βασικές πράξεις της νομοθεσίας που αφορά τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας, όπως απαιτείται από το σχέδιο δράσης. Η πρόοδος σε αυτόν τον τομέα και σε όλες τις πτυχές του σχεδίου δράσης θα εξεταστεί κατά την προσεχή συνεδρίαση της FATF τον Ιούνιο του 2018. Το Ιράν περιλαμβάνεται επίσης στον κατάλογο των τρίτων χωρών υψηλού κινδύνου για θέματα AML/CFT που εκδόθηκε από την Ευρωπαϊκή Επιτροπή στις 14 Ιουλίου 2016, ο οποίος σε γενικές γραμμές ακολουθεί τις κατευθυντήριες γραμμές της FATF.
                  1
                
            
            
               Πρόοδος όσον αφορά τις διαρθρωτικές μεταρρυθμίσεις 
            
            
               Το τρέχον πλαίσιο οικονομικής πολιτικής καθορίζεται στο «Όραμα 2020» («Vision 2020»), που εγκρίθηκε το 2012. Προβλέπει τον μετασχηματισμό του Ιράν από μια οικονομία στην οποία κυριαρχεί το κράτος (και είναι εν μέρει υπό κρατικό έλεγχο) σε μια οικονομία που βασίζεται περισσότερο στην αγορά, με τη βελτίωση του επιχειρηματικού περιβάλλοντος και της ανταγωνιστικότητας, τον εκσυγχρονισμό του χρηματοπιστωτικού τομέα και την προσέλκυση άμεσων ξένων επενδύσεων. 
            
            
               Το ιρανικό κοινοβούλιο ενέκρινε το έκτο πενταετές σχέδιο ανάπτυξης (που καλύπτει την περίοδο από τον Μάρτιο του 2016 έως τον Μάρτιο του 2021), το οποίο ορίζει ως οικονομικούς στόχους μέση οικονομική ανάπτυξη 8 %, μείωση του ποσοστού ανεργίας σε 7 %, διατήρηση του πληθωρισμού κάτω από το 10 %, μείωση του ποσοστού των εσόδων από το πετρέλαιο στον κρατικό προϋπολογισμό από 31,5 % σε 22 % και μεταρρύθμιση του συνταξιοδοτικού συστήματος. Συνολικά, το σχέδιο καθορίζει την πορεία προς τη δημοσιονομική εξυγίανση και τη βιωσιμότητα και επιβεβαιώνει τη βούληση για οικονομικό αναπροσανατολισμό προς έναν ισχυρότερο ιδιωτικό τομέα με περιορισμένη κρατική παρέμβαση. 
            
         
         
            
               Η ιδιωτικοποίηση των κρατικών επιχειρήσεων έχει υψηλή προτεραιότητα στην πολιτική ατζέντα από τότε που μια συνταγματική τροποποίηση του 2006 κατέστησε δυνατή την πώληση των περισσότερων από τις εταιρείες κρατικής ιδιοκτησίας, εκτός από εκείνες σε στρατηγικούς τομείς, όπως η αρχική παραγωγή ενέργειας, η αεροπορία και η ναυτιλία. Η έλλειψη κεφαλαίων στον ιδιωτικό τομέα, η πολιτική χορήγησης μετοχών στους εργαζομένους, τους συνεταιρισμούς και τους φτωχούς («μετοχές δικαιοσύνης») και η επιρροή των κατεστημένων συμφερόντων που συνδέονται με το κράτος αποτελούν εμπόδια για το πρόγραμμα ιδιωτικοποιήσεων που ξεκίνησε μετά το 2005/06. 
            
            
               Λαμβάνοντας υπόψη όλους αυτούς τους παράγοντες, η ιδιωτικοποίηση έχει την τάση να μεταβιβάζει μετοχές από κρατικούς φορείς σε οιονεί κρατικά ιδρύματα, συμπεριλαμβανομένων των συνταξιοδοτικών ταμείων, των θρησκευτικών ιδρυμάτων και των εταιρειών ιδιοκτησίας του Σώματος των Φρουρών της Ιρανικής Επανάστασης (IRGC) — μια κατάσταση η οποία υπονομεύει τις μελλοντικές εταιρικές σχέσεις με επιχειρήσεις τρίτων χωρών, δεδομένου ότι στην πραγματικότητα οι εταιρείες ιδιοκτησίας του IRGC παραμένουν σε μαύρη λίστα.
            
            
               Παρά τον μεγάλο και με υψηλό μορφωτικό επίπεδο πληθυσμό σε ηλικία εργασίας, τα αποτελέσματα της αγοράς εργασίας είναι ανεπαρκή. Η συμμετοχή του εργατικού δυναμικού είναι χαμηλή σε σύγκριση με τα διεθνή δεδομένα (40 %), και το ποσοστό ανεργίας ανέρχεται σε 11 % περίπου κατά τα τελευταία 30 έτη. Η συμμετοχή των γυναικών στην αγορά εργασίας είναι πολύ χαμηλή (17 %), ενώ το ποσοστό ανεργίας για τις γυναίκες μπορεί να υπερβαίνει το 20 %. 
            
            
               Λόγω του ταχέως αυξανόμενου μεριδίου των νέων στον πληθυσμό, το υψηλό ποσοστό ανεργίας των νέων (30 %) αποτελεί μείζονα πρόκληση. Τα διαρθρωτικά εμπόδια στην ανάπτυξη του ιδιωτικού τομέα προκαλούν χαμηλούς ρυθμούς δημιουργίας θέσεων εργασίας και εμποδίζουν την απορρόφηση των νεοεισερχομένων. Οι αυστηρές κανονιστικές ρυθμίσεις σχετικά με τις απολύσεις, η αδύναμη σχέση μεταξύ της παραγωγικότητας και των μισθών, και οι αναντιστοιχίες δεξιοτήτων παρεμποδίζουν τη λειτουργία της αγοράς εργασίας από την πλευρά της προσφοράς.  
            
            
               Συνολικά, η ιρανική οικονομία έχει σημαντικό δυναμικό και οι οικονομικοί φορείς επεξεργάζονται ενθαρρυντικές μεταρρυθμιστικές προθέσεις, οι οποίες συγχρόνως αντιμετωπίζουν σημαντικά εμπόδια που συνδέονται με μια αδιαφανή πολιτική οικονομία. Προκειμένου να αξιοποιηθούν πλήρως οι ευκαιρίες που παρουσιάζει το ΚΟΣΔ, η ιρανική κυβέρνηση θα πρέπει να προχωρήσει όσον αφορά τη μεταρρύθμιση και την αναδιάρθρωση του χρηματοπιστωτικού και του τραπεζικού τομέα, τον μετασχηματισμό του δημόσιου τομέα, συμπεριλαμβανομένων των κρατικών και ημικρατικών επιχειρήσεων και την προσαρμογή του συστήματος κοινωνικής πρόνοιας κατά δημοσιονομικά βιώσιμο τρόπο. 
            
            
               Το πιο πρόσφατο πενταετές σχέδιο ανάπτυξης όχι μόνο καθορίζει την πορεία προς τη δημοσιονομική βιωσιμότητα, αλλά επίσης επιβεβαιώνει τη βούληση για οικονομικό αναπροσανατολισμό προς έναν ισχυρό ιδιωτικό τομέα με περιορισμένη κρατική συμμετοχή. Ταυτόχρονα, οι μη κυβερνητικές πολιτικές δυνάμεις στο Ιράν φαίνεται ότι έχουν αρκετή επιρροή ώστε να διατηρούν τμήματα της οικονομίας εκτός του ελέγχου της κυβέρνησης και να παρεμποδίζουν τις μεταρρυθμίσεις της κυβέρνησης καθώς και την ανάπτυξη ενός πραγματικά ιδιωτικού τομέα και να προκαλούν στρέβλωση του ανταγωνισμού στην οικονομία. 
            
            
               Η μείωση της επιρροής των ημικρατικών φορέων (των Φρουρών της Επανάστασης, των μη αδειοδοτημένων κληρικών χρηματοπιστωτικών οργανισμών) στην οικονομία θα είναι ζωτικής σημασίας για την αύξηση της αποδοτικότητας, της διαφάνειας και της συμμετοχής των ιδιωτών επενδυτών. Η δέσμευση της κυβέρνησης για τη μεταρρύθμιση του ρόλου του κράτους και τη μείωση της κλίμακας και της επιρροής του οιονεί κρατικού τομέα φαίνεται να είναι γνήσια, λαμβάνοντας υπόψη ότι μπορεί να επιτύχει τους βασικούς της στόχους πολιτικής της μακροοικονομικής σταθερότητας, της οικονομικής ανάπτυξης και της μείωσης της ανεργίας μόνον με έναν ισχυρότερο ιδιωτικό τομέα. 
            
            
               Για την οικονομία της ΕΕ, το άνοιγμα και ο πιθανός μετασχηματισμός της ιρανικής οικονομίας προσφέρει σημαντικές ευκαιρίες για επενδύσεις και εξαγωγές αλλά και για την στήριξη της κοινωνικοοικονομικής σταθερότητας στην περιοχή. Λαμβάνοντας υπόψη τις δεσμεύσεις που έχουν αναληφθεί στο πλαίσιο του ΚΟΣΔ και το σημαντικό δυναμικό των οικονομικών σχέσεων της ΕΕ με το Ιράν, η ΕΤΕπ θα μπορούσε να υποστηρίξει τον οικονομικό αναπροσανατολισμό της χώρας προς την κατεύθυνση της ενίσχυσης του ιδιωτικού τομέα, πράγμα για το οποίο έχουν δεσμευθεί οι ιρανικές αρχές, για παράδειγμα με τη βελτίωση της πρόσβασης στη χρηματοδότηση για τις μικρές και μεσαίες επιχειρήσεις. Θα μπορούσε να διευκολύνει την προσέλκυση σύγχρονης τεχνολογίας και συγκεκριμένα μέτρα στον τομέα των υπηρεσιών και της γεωργίας, τα οποία μπορούν να διαδραματίσουν σημαντικό ρόλο για την αύξηση της παραγωγικότητας και των εισοδημάτων. Η εν λόγω υποστήριξη θα μπορούσε να συμβάλει στην ενίσχυση της βιώσιμης οικονομικής ανάπτυξης και τη μείωση της ανεργίας των νέων, μέσω του εκσυγχρονισμού της παραγωγικής υποδομής και της ανάπτυξης του ιδιωτικού τομέα. Η ΕΤΕπ θα μπορούσε επίσης να εξετάσει το ενδεχόμενο της υποστήριξης των επιχειρήσεων που συναλλάσσονται με την ιρανική αγορά.
            
            
               Περιβαλλοντικές πτυχές
            
            
               Οι περιβαλλοντικές προκλήσεις του Ιράν
            
            
               Οι εσωτερικές πολιτικές που είχε εφαρμόσει το Ιράν κατά τα προηγούμενα έτη είχαν σοβαρές περιβαλλοντικές επιπτώσεις. Οι κυρώσεις αύξησαν τη ζήτηση για εκτεταμένη υποδομή υδατικών πόρων και ασφάλεια τροφίμων και ενέργειας. Σήμερα οι κύριες περιβαλλοντικές προκλήσεις του Ιράν είναι: η λειψυδρία, η υποβάθμιση του εδάφους (που προκαλείται από την ερημοποίηση και την αποδάσωση), η ενέργεια (οι εκπομπές CO2 είναι από τις υψηλότερες παγκοσμίως), η ατμοσφαιρική ρύπανση, η διαχείριση των αποβλήτων και η αύξηση της απώλειας της βιοποικιλότητας. 
            
            
               Η παροχή γλυκού νερού του Ιράν αντιμετωπίζει σοβαρές πιέσεις – το 90 % της χώρας είναι άνυδρες ή ημιάνυδρες περιοχές και περίπου τα δύο τρίτα των βροχοπτώσεων εξατμίζονται πριν τροφοδοτήσουν τους ποταμούς. Η κατάσταση επιδεινώνεται από τις συχνές ξηρασίες και την κλιματική αλλαγή. Η κρίση του νερού είναι σε τόσο σοβαρή, ώστε περισσότερες από 6,000 πόλεις λαμβάνουν πόσιμο νερό από βυτιοφόρα.
            
            
               Κατά την εποχή μετά την επανάσταση του 1979, η Ισλαμική Δημοκρατία εξέδωσε άδειες που επέτρεψαν να ανοιχθούν χιλιάδες φρεάτων σε ολόκληρο το Ιράν για την προώθηση της γεωργίας.  Οι εμπειρογνώμονες  θεωρούν ότι αυτό και η δημοφιλής επιλογή των φραγμάτων κατά τη διάρκεια των προηγούμενων διοικήσεων είναι μια από τις βασικές αιτίες για τη μείωση των υδατικών πόρων.  Κατά τα τελευταία τριάντα χρόνια, το Ιράν έχει κατασκευάσει 600 φράγματα – 20 φράγματα ετησίως κατά μέσον όρο. Δεν υπάρχει συγκεκριμένο σχέδιο για να διορθωθεί αυτή η κρίση του νερού.
            
            
               Η λίμνη Ουρμία αποτελεί σημαντικό διασυνοριακό πρόβλημα. Η λίμνη Ουρμία βρίσκεται κοντά στα τουρκικά σύνορα. Η λίμνη αναγνωρίστηκε ως υγρότοπος διεθνούς σημασίας από τη Σύμβαση Ραμσάρ το 1971 και έχει ανακηρυχθεί προστατευόμενη περιοχή της βιόσφαιρας από την UNESCO το 1976. Η λεκάνης απορροής της λίμνης είναι σημαντική για τη γεωργία στην περιοχή. Η ίδια η λίμνη είναι ενδιαίτημα ενός μοναδικού είδους γαρίδας των αλυκών που λέγεται Artemia urmiana, το οποίο είναι ένα ανθεκτικό είδος που μπορεί να ανέχεται υψηλά επίπεδα αλατότητας. Η λίμνη υποστηρίζει επίσης πολλά είδη ερπετών, αμφιβίων και θηλαστικών και αποτελεί σημαντικό εποχιακό οικότοπο για αρκετά είδη αποδημητικών πτηνών. 
            
            
               Η λίμνη Ουρμία, που κάποτε ήταν η έκτη μεγαλύτερη λίμνη αλμυρού νερού στον κόσμο (δύο φορές το μέγεθος του Λουξεμβούργου) μειώνεται εδώ και 30 έτη. Έχει συρρικνωθεί κατά 90 % περίπου κατά τη διάρκεια της τελευταίας δεκαετίας, αποκαλύπτοντας μια αλμυρή  έρημο που παράγει επιβλαβή σκόνη. Ο Πρόεδρος Hassan Rouhani έχει δεσμεύσει 5 δισ. USD για την επόμενη δεκαετία για να αναζωογονήσει την Ουρμία. Το Ιράν σχεδιάζει την άντληση νερού από την Αρμενία και τη Γεωργία. Το νερό θα μεταφέρεται από τη λίμνη Σεβάν της Αρμενίας και τον ποταμό Κούρα της Γεωργίας μέσω τριών αντλιοστασίων στο Ιράν.
            
            
               Ενώ το άρθρο 50 του ιρανικού Συντάγματος ορίζει ότι «η διατήρηση του περιβάλλοντος στο οποίο έχουν δικαίωμα η παρούσα καθώς και οι μελλοντικές γενιές σε μια ακμάζουσα κοινωνική ύπαρξη θεωρείται δημόσιο καθήκον στην Ισλαμική Δημοκρατία.  Οι οικονομικές και άλλες δραστηριότητες που συνεπάγονται ρύπανση του περιβάλλοντος ή προκαλούνε ανεπανόρθωτη βλάβη σε αυτό απαγορεύονται και υπάρχει ορισμένη περιβαλλοντική νομοθεσία, αλλά δεν υπάρχει συνολικό εθνικό σχέδιο ή στρατηγική για το περιβάλλον. Η εφαρμογή της εν λόγω περιβαλλοντικής νομοθεσίας εξακολουθεί να συνιστά πρόκληση. Η ενίσχυση των ικανοτήτων και των πόρων με σκοπό την εποπτεία της εφαρμογής, η βελτίωση των διυπηρεσιακών διαβουλεύσεων και η αύξηση των προστίμων θα μπορούσαν να συμβάλουν στη βελτίωση της εφαρμογής της νομοθεσίας.  
            
            
               Συνεργασία μεταξύ ΕΕ και Ιράν στους τομείς του περιβάλλοντος και των υδάτων
            
            
               Το Ιράν έχει επισημάνει το περιβάλλον ως τομέα προτεραιότητας για τη συνεργασία με την ΕΕ. Τον Απρίλιο του 2016, αμφότερα τα μέρη εξέδωσαν κοινή δήλωση κατά τη διάρκεια συνεδριάσεων μεταξύ της Ύπατης Εκπροσώπου της ΕΕ/Αντιπροέδρου της Επιτροπής, Φεντερίκα Μογκερίνι, από κοινού με τον Επίτροπο αρμόδιο για το Περιβάλλον, τις Θαλάσσιες Υποθέσεις και την Αλιεία Καρμένου Βέλα και τον Αντιπρόεδρο του Ιράν και επικεφαλής του Τμήματος Περιβάλλοντος Masoumeh Ebtekar στην Τεχεράνη. Τον Δεκέμβριο του 2016, ο Αντιπρόεδρος Ebtekar και ο Επίτροπος Βέλα υπέγραψαν διοικητικές ρυθμίσεις σχετικά με ένα πλαίσιο για τη συνεργασία στον τομέα του περιβάλλοντος.
            
            
               Συμφωνήθηκαν τρεις θεματικοί τομείς εργασίας:
            
            
               ·Κυκλική οικονομία και διαχείριση αποβλήτων,
            
         
         
            
               ·Βιομηχανικές εκπομπές και ποιότητα του αέρα, 
            
            
               ·Διαχείριση υδάτων, συμπεριλαμβανομένου του θαλάσσιου περιβάλλοντος.
            
            
               Μετά την υπογραφή, η συνεργασία συνεχίστηκε σε τεχνικό επίπεδο. Πραγματοποιήθηκαν τεχνικές συνεδριάσεις με τη συμμετοχή εμπειρογνωμόνων της ΕΕ και του Ιράν στην Τεχεράνη τον Νοέμβριο του 2017. Οι συνεδριάσεις οργανώθηκαν με το ιρανικό Υπουργείο Περιβάλλοντος και σε στενή συνεργασία με τα αρμόδια υπουργεία. 
            
            
               Μετά τις συνεδριάσεις του Νοεμβρίου 2017 εκπονήθηκε μια διερευνητική μελέτη για τη μελλοντική συνεργασία με σκοπό την παραγωγή ενός χάρτη πορείας για τη συνεργασία. Απαιτείται περαιτέρω συζήτηση με τους Ιρανούς ομολόγους.
            
            
               Μια πρόταση για Μηχανισμό Εταιρικής Σχέσης (ΜΕΣ) (Μηχανισμός Υποστήριξης Πολιτικής, ΜΥΠ) υποστηρίζει την υλοποίηση του πλαισίου για τη συνεργασία στον τομέα του περιβάλλοντος. 
            
            
               Τον Απρίλιο του 2017, το Συμβούλιο εξουσιοδότησε την Επιτροπή να ξεκινήσει διαπραγματεύσεις για μνημόνιο συμφωνίας μεταξύ της ΕΕ και του Ιράν για τη συνεργασία όσον αφορά την κλιματική αλλαγή.
            
            
               Η ΕΤΕπ θα μπορούσε επίσης να εξετάσει το ενδεχόμενο να διαδραματίσει κάποιο ρόλο στην αντιμετώπιση των περιβαλλοντικών προκλήσεων του Ιράν μέσω επενδύσεων σε τομείς όπως οι ανανεώσιμες πηγές ενέργειας, η ενεργειακή απόδοση και ο μετριασμός της κλιματικής αλλαγής και η προσαρμογή σε αυτήν, παρέχοντας την απαραίτητη χρηματοδότηση καθώς και την κρίσιμη τεχνική υποστήριξη και τις γνώσεις που απαιτούνται για να αντιμετωπιστούν οι προκλήσεις και οι φιλοδοξίες που περιγράφονται ανωτέρω.
            
            
            
               3.
                     ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή πραγματοποίησε διαβουλεύσεις με εμπειρογνώμονες των κρατών μελών σε συνεδρίαση στις 28 Μαΐου 2018, που συγκλήθηκε σύμφωνα με τη διοργανική συμφωνία της 13ης Απριλίου 2016 για τη βελτίωση του νομοθετικού έργου και τη διαδικασία που περιγράφει σχετικά με την προετοιμασία των κατ’ εξουσιοδότηση πράξεων
                  2
               . Το Ευρωπαϊκό Κοινοβούλιο και το Συμβούλιο απέστειλαν επίσης εμπειρογνώμονες όπως προβλέπεται στην εν λόγω συμφωνία. Η ΕΤΕπ συμμετείχε επίσης στη συνεδρίαση.
            
            
               Κατά τη διάρκεια της διαβούλευσης με τους εμπειρογνώμονες των κρατών μελών, υπενθυμίστηκε ότι η Ευρωπαϊκή Τράπεζα Επενδύσεων θα συνεχίσει να εφαρμόζει κατάλληλες πολιτικές και διαδικασίες για την προστασία της ακεραιότητάς της καθώς και της εμπιστοσύνης στην Τράπεζα.
            
            
               4.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση απόφαση της Επιτροπής στοχεύει στην τροποποίηση του παραρτήματος ΙΙΙ της απόφασης 466/2014/ΕΕ, με την προσθήκη του Ιράν στον κατάλογο των χωρών που είναι επιλέξιμες για χρηματοδοτικές δραστηριότητες της ΕΤΕπ με την κάλυψη της εγγύησης της ΕΕ.
            
            
               ΚΑΤ’ ΕΞΟΥΣΙΟΔΟΤΗΣΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ
            
            
               της 6.6.2018
            
            
               για την τροποποίηση του παραρτήματος III της απόφασης αριθ. 466/2014/EE του Ευρωπαϊκού Κοινοβουλίου και του Συμβουλίου, με την οποία χορηγείται εγγύηση της EE στην Ευρωπαϊκή Τράπεζα Επενδύσεων για την κάλυψη ζημιών από χρηματοδοτικές δραστηριότητες που υποστηρίζουν επενδυτικά έργα εκτός της Ένωσης, όσον αφορά το Ιράν
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την απόφαση 466/2014/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη χορήγηση εγγύησης της ΕΕ στην Ευρωπαϊκή Τράπεζα Επενδύσεων για την κάλυψη ζημιών από χρηματοδοτικές δραστηριότητες που υποστηρίζουν επενδυτικά έργα εκτός της Ένωσης
                  3
               , και ιδίως το άρθρο 4 παράγραφος 2,
            
            
               Εκτιμώντας τα ακόλουθα:
            
         
         
            
               (1)Έχει σημειωθεί σημαντική πρόοδος στην οικονομική, κοινωνική, περιβαλλοντική και πολιτική κατάσταση στο Ιράν μετά την έκδοση της απόφασης 466/2014/ΕΕ.
            
            
               (2)Τον Νοέμβριο του 2016, το Συμβούλιο εξέφρασε την ικανοποίησή του για την προοπτική επέκτασης της χρηματοδοτικής εντολής της Ευρωπαϊκής Τράπεζας Επενδύσεων για εξωτερικό δανεισμό στο Ιράν.
            
            
               (3)Με την απόφαση (ΕΕ) 2018/412 του Ευρωπαϊκού Κοινοβουλίου και του Συμβουλίου, της 14ης Μαρτίου 2018 για την τροποποίηση της απόφασης 466/2014/ΕΕ
                  4
                το Ιράν προστίθεται στον κατάλογο των δυνάμει επιλέξιμων περιοχών και χωρών του παραρτήματος II της εν λόγω απόφασης.
            
            
               (4)Η λήψη συγκεκριμένων μέτρων από το Ιράν για τον σεβασμό των οικουμενικών θεμελιωδών ελευθεριών, του κράτους δικαίου και των ανθρωπίνων δικαιωμάτων θα εξακολουθήσει να έχει καίρια σημασία για τη διαμόρφωση της μελλοντικής πολιτικής της Ένωσης έναντι του Ιράν.
            
            
               (5)Η Ευρωπαϊκή Τράπεζα Επενδύσεων θα πρέπει να συνεχίσει να εφαρμόζει κατάλληλες πολιτικές και διαδικασίες για την προστασία της ακεραιότητάς της καθώς και της εμπιστοσύνης στην Τράπεζα.
            
            
               (6)Ως εκ τούτου, η Επιτροπή, με τη συμμετοχή της Ευρωπαϊκής Υπηρεσίας Εξωτερικής Δράσης, έκρινε ότι η συνολική οικονομική, κοινωνική, περιβαλλοντική  και πολιτική κατάσταση συνηγορούν υπέρ της προσθήκης του Ιράν στο παράρτημα III της απόφασης 466/2014/ΕΕ, το οποίο περιέχει τον κατάλογο των επιλέξιμων περιοχών και χωρών για χρηματοδότηση από την Ευρωπαϊκή Τράπεζα Επενδύσεων με την εγγύηση της ΕΕ.
            
            
               (7)Συνεπώς, η απόφαση 466/2014/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Στο σημείο Γ(2) του παραρτήματος ΙΙΙ της απόφασης 466/2014/ΕΕ, οι λέξεις:
            
            
               «Βιετνάμ, Ινδία, Ινδονησία, Ιράκ, Καμπότζη, Κίνα, Λάος, Μαλαισία, Μαλδίβες, Μιανμάρ/Βιρμανία, Μογγολία, Μπανγκλαντές, Μπουτάν, Νεπάλ, Πακιστάν, Σρι Λάνκα, Ταϊλάνδη, Υεμένη, Φιλιππίνες»
            
            
               αντικαθίστανται από τις λέξεις:
            
            
               «Βιετνάμ, Ινδία, Ινδονησία, Ιράν, Ιράκ, Καμπότζη, Κίνα, Λάος, Μαλαισία, Μαλδίβες, Μιανμάρ/Βιρμανία, Μογγολία, Μπανγκλαντές, Μπουτάν, Νεπάλ, Πακιστάν, Σρι Λάνκα, Ταϊλάνδη, Υεμένη, Φιλιππίνες».
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες, 6.6.2018
            
            
               
                     Για την Επιτροπή
                        
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κατ' εξουσιοδότηση κανονισμός (ΕΕ) 2016/1675 της Επιτροπής για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου με την επισήμανση των τρίτων χωρών υψηλού κινδύνου που χαρακτηρίζονται από στρατηγικές ανεπάρκειες
               
               
                  
                     (2)
                  
                        ΕΕ L 123 της 12.5.2016, σ. 1-14.
               
               
                  
                     (3)
                  
                        ΕΕ L 135 της 8.5.2014, σ. 1-20. 
               
               
                  
                     (4)
                  
                        ΕΕ L 76 της 19.3.2018, σ. 30–43